Cheika kies 18-jarige vir Wallabies-oefengroep | Maroela Media
Die Wallabies se afrigter Michael Cheika het ses nuwelinge, insluitende 'n knaap wat in Maart eers 18 geword het, in sy oefengroep van 36 spelers vir die Rugbykampioenskap gekies.
Jordan Petaia, 'n veelsydige agterspeler wat verkies om heelagter te speel, maar in sy 11 wedstryde vir die Reds ook as senter en vleuel ingespan is, weeg 98 kg en is 1,93 m lank.
Dit lyk nie of hy nou al vir die Wallabies sal speel nie, maar Cheika wil hom graag by die oefengroep betrek om ondervinding op te doen en 'n gevoel vir internasionale rugby te ontwikkel.
♦ Cheika het vir Matt Toomua,wat die afgelope Europese seisoen vir Leicester gespeel het, gekies. Dié senter/losskakel is nou by die Rebels gekontrakteer. Hy het reeds 33 toetse vir die Wallabies gespeel.
♦ Die afrigter het nog 'n "wegloper", Pete Samu, wat vanjaar vir die Crusaders in die Superrugby-reeks gespeel het, by die oefengroep ingesluit. Samu het Saterdag van die bank af teen die Lions gespeel.
♦ Die Wallabies se kaptein, Michael Hooper, se rehabilitasie sal tydens die oefenkamp voortgesit word nadathy in die derde toets teen Ierland met 'n dyspierbesering van die veld is. Will Genia is ook in die oefengroep ná hy sy arm in die tweede toets teen Ierland gebreek het.
♦ Cheika het vier hakers gekies, insluitende die 33-jarige veteraan Tatafu Polota-Nau wat vir die Junie-toetsreeks teen Ierland ruskans gekry het.
Wallabies se oefengroep ‒
Jermaine Ainsley, Allan Alaalatoa, Rory Arnold, Adam Coleman, Folau Faingaa, Ned Hanigan, Michael Hooper (kaptein), Sekope Kepu, Tolu Latu, Brandon Paenga-Amosa, David Pocock, Tatafu Polota-Nau, Tom Robertson, Izack Rodda, Pete Samu, Rob Simmons, Scott Sio, Caleb Timu, Lukhan Tui, Taniela Tupou.